Document ID: 31998L0076

A Tanács 98/76/EK irányelve
(1998. október 1.)
a belföldi és nemzetközi közlekedés terén a közúti árufuvarozói és személyszállítói szakma gyakorlásának engedélyezéséről, valamint e személyek szabad letelepedéshez való joga gyakorlásának előmozdítása érdekében az oklevelek, bizonyítványok és képesítés megszerzéséről szóló egyéb tanúsítványok kölcsönös elismeréséről szóló 96/26/EK irányelv módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 75. cikke (1) bekezdésére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 189c. cikke szerinti eljárásnak megfelelően [3],
(1) mivel a közúti fuvarozási szakma gyakorlása engedélyezésének nemzeti szabályozásai és az oklevelek, bizonyítványok és képesítés megszerzéséről szóló egyéb tanúsítványok kölcsönös elismerése közötti eltérések a verseny torzulásait idézhetik elő;
(2) mivel ezért ezen a területen a harmonizáció folyamatának további folytatása szükséges a belső piac működési keretein belül a 96/26/EK irányelv [4] rendelkezéseiben előírt közös szabályok további erősítése által;
(3) mivel a közúti árufuvarozási piacon bekövetkezett fejlemények és a belső piac működési követelményei szükségessé teszik a 96/26/EK irányelv hatályának kiterjesztését, kis raksúlyú járművekkel ellenszolgáltatás fejében közúti árufuvarozást végző fuvarozók bizonyos kategóriáira, mint például a futárszolgálatok, a rövid távolságú, helyi fuvarozási szolgáltatásokat nyújtó és 3,5 és 6 tonna közötti megengedett legnagyobb össztömegű járműveket használó közúti fuvarozókra vonatkozó sajátos eltérésekre is figyelemmel;
(4) mivel a jó hírnév vonatkozásában szigorúbb követelményeket kell megszabni, beleértve a környezetvédelemmel és a szakmai felelősséggel kapcsolatos követelményeket is;
(5) mivel a megfelelő pénzügyi helyzet vonatkozásában a piac kiegyensúlyozatlanságának elkerülése céljából szükséges a saját tőke és tartalékok minimális szintjének a megemelése, valamint az euró értékének ötévenkénti rögzítése azokban a nemzeti valutákban, amelyek nem vesznek részt a monetáris unió harmadik szakaszában;
(6) mivel a szakmai alkalmasság vonatkozásában szükséges, hogy a közúti fuvarozást végezni szándékozók igazolják, hogy ugyanazon tárgykörökben összehangolt minimális képzettségi szinttel és összehasonlítható formában kiállított bizonyítvánnyal rendelkeznek, amely igazolja összehangolt minimális szintű szakmai alkalmasságukat, különösen kereskedelmi téren, az összes tagállamban alkalmazott egységes vizsgáztatási módszerek alapján; mivel ebből a célból szükséges az is, hogy a vizsgák szervezésével kapcsolatos néhány szempont szintén összehangolásra kerüljön;
(7) mivel a tagállamoknak azt a jogát, hogy az első vizsgákra készülő, a tagállam területén szokásos tartózkodási hellyel rendelkező jelentkezők számára a szakmai alkalmassági vizsgákra való felkészüléshez kötelező tanfolyamokat szervezzenek, érintetlenül kell hagyni;
(8) mivel ezért a szakmai alkalmasságot igazoló bizonyítvány kiállításához szükséges ismeretek szintje a 96/26/EK irányelv rendelkezéseiben előírtak sérelme nélkül tagállamonként eltérő; mivel az ilyen eltérések miatt a nemzeti rendelkezésekben feltehetően jelentős mértékű különbségek mutatkoznak az említett irányelv I. mellékletében meghatározott kereteken belül, különösen a fuvarozók képesítésében, a szolgáltatások minőségében és a közúti közlekedésbiztonság szintjében;
(9) mivel el kell fogadni, hogy egy korlátozott időszakra és a Bizottsággal folytatott konzultációt követően a tagállamok megkövetelhetik, hogy olyan személyek, akik korábban soha nem szereztek szakmai alkalmassági bizonyítványt valamelyik tagállamban, azonban egy tagállamban letettek egy szakmai alkalmassági vizsgát, akkor, amikor szokásos tartózkodási helyük egy másik tagállamban volt, mint ahol első alkalommal kívánnak közúti fuvarozói tevékenységet folytatni, kiegészítő vizsgát tegyenek le; mivel az ilyen kiegészítő vizsgának olyan területeket kell érintenie, amelyekkel kapcsolatban a szakma adott országon belüli szempontjai eltérőek az abban az országban alkalmazott szempontoktól, ahol a vizsgát letették, különösen a sajátos nemzeti kereskedelmi, szociális, adóügyi, valamint műszaki szempontok vagy a piacszervezéshez és a társasági joghoz kapcsolódó szempontok vonatkozásában;
(10) mivel a 96/26/EK irányelv alkalmazásához Ausztriában, Finnországban és Svédországban átmeneti rendelkezések bevezetése szükséges;
(11) mivel rendszeresen ellenőrizni szükséges, hogy a fuvarozási szakma gyakorlására engedéllyel rendelkezők továbbra is megfelelnek-e a jó hírnévvel, megfelelő pénzügyi helyzettel és szakmai alkalmassággal kapcsolatos követelményeknek;
(12) mivel szükséges, hogy a tagállamok hatásos, arányos és visszatartó erejű szankciókat határozzanak meg a belső piac zavartalan működésének biztosítása érdekében,
ELFOGADTA EZT AZ IRÁNYELVET:
1. cikk
A 96/26/EK irányelv a következőképpen módosul:
1. Az 1. cikk (2) bekezdésében
- az első francia bekezdés szövege helyébe az alábbi szöveg lép:
"- "közúti árufuvarozói szakma" bármely vállalkozás által díjazás ellenében gépjárművel vagy járműszerelvénnyel végzett árufuvarozási tevékenység;"
- a bekezdés az alábbi francia bekezdéssel egészül ki:
"-"szokásos tartózkodási hely" azt a helyet jelenti, ahol egy személy általában, azaz naptári évenként legalább 185 napot lakik, személyes és foglalkozási kötelékek miatt vagy foglalkozási kötelékek nélküli személy esetén olyan személyes kötelékek miatt, amelyek szoros kapcsolatot létesítenek a személy és a tartózkodási hely között.
Olyan személyek esetében azonban, akiknek a foglalkozási kötelékei más helyhez kapcsolódnak, mint a személyes kötelékei, és aki ennek következtében gyakran két vagy több tagállamban található különféle helyeken tartózkodik, szokásos tartózkodási helynek azt a helyet kell tekinteni, ahová a személyes kötelékek kapcsolódnak, feltéve hogy az adott személy arra a helyre rendszeresen visszatér. Ez az utóbbi feltétel nem alkalmazandó abban az esetben, amikor az adott személy meghatározott időtartamú munkavégzés céljából tartózkodik egy tagállamban. Valamely egyetem vagy iskola látogatása nem tekintendő a szokásos tartózkodási hely megváltoztatásának."
2. A 2. cikkben
- az (1) bekezdés helyébe az alábbi szöveg lép:
"(1) Ennek a irányelvnek a rendelkezései nem vonatkoznak az olyan közúti árufuvarozó vállalkozásra, amelyek a közúti árufuvarozást 3,5 tonna megengedett legnagyobb össztömeget meg nem haladó gépjárművekkel vagy járműszerelvényekkel végzik. A tagállamok ugyanakkor jogosultak ezt a határértéket az összes vagy egyes fuvarozási kategóriák vonatkozásában csökkenteni."
- a jelenlegi (2) bekezdés a) pontra változik és a következő ponttal egészül ki;
"b) - Az olyan közúti árufuvarozást végző vállalkozásokat, amelyek olyan járműveket használnak, amelyek megengedett legnagyobb össztömege 3,5 és 6 tonna között van, a tagállamok, miután a Bizottságot értesítették, mentesíthetik a kizárólag helyi fuvarozásban részt vevő és a kis fuvarozási távolságok miatt a fuvarozási piacra csak csekély hatást gyakorló vállalkozásokat az ebben az irányelvben előírt rendelkezések egy részének vagy egészének teljesítése alól."
3. A 3. cikkben
- a 2. bekezdés c) pontja helyébe az alábbi szöveg lép:
"c) jogerősen elmarasztalták az alábbiakra vonatkozó hatályos szabályok súlyos megszegése miatt:
- a szakma fizetési és foglalkoztatási feltételei, vagy
- a közúti árufuvarozásra vagy személyszállításra, az esetnek megfelelően, különösen a gépjárművezetők vezetési és pihenési idejére, a haszongépjárművek tömegére és méreteire, a közúti közlekedésbiztonságra és a járművek biztonságára, a környezetvédelemre és egyéb, a szakmai felelősség körébe tartozó előírásokra vonatkozó szabályok."
- a (3) bekezdés c) pontja helyébe az alábbi szöveg lép:
"c) A vállalkozásnak az első üzemeltetett járműre 9000 EUR összegű saját tőkével és tartalékkal kell rendelkeznie, és minden egyes további jármű esetén járművenként legalább 5000 EUR összegű saját tőkével és tartalékkal.
Ennek az irányelvnek az alkalmazásában az euró értékét azokban a nemzeti valutákban, amelyek nem vesznek részt a monetáris unió harmadik szakaszában, ötévenként rögzíteni kell. Az alkalmazandó árfolyamként az október első munkanapján érvényes és az Európai Közösségek Hivatalos Lapjában közzétett árfolyamot kell használni. Az árfolyamok a következő naptári év január 1. napjától kezdődően tekintendők hatályosnak."
- a (3) bekezdés d) pontja helyébe az alábbi szöveg lép:
"d) Az a), b) és c) pontok tekintetében a hatáskörrel rendelkező hatóság elfogadhat a pénzügyi helyzet bizonyítékaként egy bank vagy egyéb, megfelelő minősítéssel rendelkező intézet által kibocsátott tanúsítványt vagy biztosítékot. Ez a tanúsítvány vagy biztosíték bankgarancia formájában, adott esetben zálog vagy kezességvállalás, illetve bármely más hasonló formában adható."
- a (4) bekezdés helyébe az alábbi szöveg lép:
"(4) a) A szakmai alkalmasság feltétele abban az esetben tekinthető teljesítettnek, ha az I. mellékletben felsorolt tárgykörökben az ugyanitt előírt képzési szintnek megfelelő ismeretek birtoklását igazolták. Az ismereteket kötelező írásbeli vizsgán kell megállapítani, amit a tagállam által erre kijelölt hatóság vagy szervezet által az I. mellékletben előírt formában megszervezett szóbeli vizsgával is ki lehet egészíteni.
b) A tagállamok a vizsga alól mentességet adhatnak azoknak a jelentkezőknek, akik legalább 5 éves igazolt vezetői szintű gyakorlati tapasztalattal rendelkeznek fuvarozó vállalkozásnál, feltéve hogy az ilyen jelentkezők teljesítik a tagállamok által - az I. melléklet rendelkezései szerint meghatározott módon - összeállított ellenőrző vizsgát.
c) A tagállamok mentesíthetik az I. mellékletben felsorolt tárgykörökben megfelelő ismereteket igazoló, bizonyos felsőfokú képesítések és műszaki oklevelek birtokosait azon vizsgák alól, amelyek anyagára a oklevelük vonatkozik.
d) Az a) pontban említett hatóság vagy szervezet által kiadott bizonyítványok szolgálnak a szakmai alkalmasság igazolására. Ezt a bizonyítványt az Ia. mellékletben meghatározott mintának megfelelően kell elkészíteni.
e) Az olyan jelentkezők számára, akik kizárólag belföldi fuvarozást végző vállalkozások tényleges és tartós irányítását kívánják végezni, a tagállamok előírhatják, hogy a szakmai alkalmasságot bizonyító ismeretek felmérését csak a belföldi fuvarozás területeit lefedő vizsgákra korlátozzák. Ebben az esetben a szakmai alkalmasságot igazoló bizonyítványt, amelynek mintája az Ia. mellékletben található, olyan megjegyzéssel kell kiállítani, hogy annak tulajdonosa csak a kiállító tagállam területén jogosult fuvarozási vállalkozások tényleges és folyamatos irányításának a végzésére.
f) A Bizottsággal folytatott konzultációt követően a tagállamok megkövetelhetik, hogy azok a természetes személyek, akik a szakmai alkalmasságot igazoló olyan bizonyítvánnyal rendelkeznek, amelyet 1999. október 1. után egy másik tagállam hatáskörrel rendelkező hatósága állított ki olyan időpontban, amikor az érintett személy szokásos tartózkodási helye az első tagállamban volt, kiegészítő vizsgát tegyenek az első tagállam által erre a célra kijelölt hatóság vagy szervezet szervezésében. A kiegészítő vizsgának azokra a különös ismeretekre kell kiterjednie, amelyek az első tagállamban végzett közúti árufuvarozás nemzeti aspektusaira vonatkoznak.
Ennek a pontnak a rendelkezéseit az 1999. október 1-jétől számított hároméves időszakra kell alkalmazni. Ez az időszak legfeljebb további ötéves időtartammal meghosszabbítható a Szerződés szabályai szerint, a Bizottság javaslatára a Tanács által meghozott intézkedéssel. A rendelkezések csak olyan természetes személyek esetében alkalmazandók, akik a szakmai alkalmasságukat igazoló bizonyítványnak az első albekezdésben szereplő feltételek szerinti megszerzésekor még nem szerezték meg az említett bizonyítványt egy tagállamban."
4. Az 5. cikkben
- az (1) bekezdés az alábbi francia bekezdéssel egészül ki:
"- Ausztriában, Finnországban és Svédországban 1995. január 1-jét megelőzően."
- a (2) bekezdés első albekezdése az alábbi francia bekezdéssel egészül ki az
"a korábbi Német Demokratikus Köztársaság területén 1989. október 2-át…"
kezdetű francia bekezdés után:
"- Ausztriában, Finnországban és Svédországban 1994. december 31-ét követően és 1997. január 1-jét megelőzően."
- a (2) bekezdés első albekezdése az alábbi francia bekezdéssel egészül ki az
"a korábbi Német Demokratikus Köztársaság területén 1992. július 1-jét…"
kezdetű francia bekezdés után:
"- Ausztriában, Finnországban és Svédországban 1997. január 1-jét megelőzően."
- a cikk a következő bekezdéssel egészül ki:
"(3) a) Minden olyan vállalkozásnak, amely 1999. október 1. előtt engedéllyel rendelkezett közúti árufuvarozás végzésére, az általa azon a napon üzemeltetett járműflotta vonatkozásában legkésőbb 2001. október 1-ig meg kell felelnie a 3. cikk (3) bekezdése rendelkezéseinek.
Az ilyen vállalkozások ugyanakkor kötelesek járműflottájuk minden 1999. október 1. utáni bővítése vonatkozásában megfelelni a 3. cikk (3) bekezdése rendelkezéseinek.
b) Az 1999. október 1. előtt 3,5 és 6 tonna közötti megengedett legnagyobb össztömegű járműveket használó, közúti árufuvarozást végző vállalkozások legkésőbb 2001. október 1-jéig kötelesek megfelelni a 3. cikk (3) bekezdése rendelkezéseinek."
5. A 6. cikk (1) bekezdése az alábbi albekezdésekkel egészül ki:
"A tagállamok kötelesek gondoskodni arról, hogy a hatáskörrel rendelkező hatóságok rendszeresen, legalább ötévenként ellenőrizzék, hogy a vállalkozások továbbra is megfelelnek-e a jó hírnévvel, a megfelelő pénzügyi helyzettel és a szakmai alkalmassággal kapcsolatos követelményeknek.
Ha az ellenőrzés időpontjában a megfelelő pénzügyi helyzettel kapcsolatos követelmények nem teljesülnek, a hatóságok olyan esetekben, amikor a vállalkozás egyéb gazdasági mutatói alapján feltételezhető, hogy a közeljövőben a pénzügyi terv alapján a megfelelő pénzügyi helyzettel kapcsolatos követelmények ismét és fenntartható módon teljesülni fognak, egy évet meg nem haladó haladékot adhatnak."
6. A 7. cikkben:
- az (1) bekezdés eleje helyébe a következő szöveg lép:"(1) Amennyiben egy nem honos fuvarozó megsérti …",
- a meglévő (2) bekezdést el kell hagyni, és egyidejűleg a meglévő (3) bekezdés számozása (2) bekezdésre változik;
7. A 8. cikkben:
- a (2) bekezdésben a "és nem folyik ellene csődeljárás" szöveget el kell hagyni,
- a (4) bekezdés utolsó mondatát el kell hagyni;
8. A 10. cikk (3) bekezdésében az 1990. január 1. helyébe az ezen irányelv 2. cikke (1) bekezdésének első albekezdésében említett időpont lép;
9. A 10. cikk után az alábbi cikkeket kell beilleszteni:
"10a. cikk
A tagállamoknak meg kell határozniuk az ezzel az irányelvvel összhangban elfogadott nemzeti rendelkezések megsértése esetén alkalmazandó szankciók rendszerét és kötelesek megtenni minden szükséges intézkedést a szankciók alkalmazásának biztosítása céljából. A szankcióknak hatásosaknak, arányosaknak és visszatartó erejűeknek kell lenniük.
10b. cikk
1999. október 1-jét követően a tagállamoknak az Ia. mellékletben meghatározott bizonyítványmintának megfelelő és az erre a célra az egyes tagállamokban kijelölt hatóság vagy szervezet által kiállított szakmai alkalmasságot igazoló bizonyítványt megfelelő bizonyítékként kell elfogadniuk."
10. Az I. melléklet helyébe ezen irányelv I. melléklete lép, ezen irányelv II. mellékletét pedig Ia. mellékletként kell beilleszteni.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1999. október 1-jéig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a legfontosabb előírásait, amelyeket az ezen irányelv által szabályozott területen fogadtak el.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Luxembourgban, 1998. október 1-jén.

Labels: 12
8
9